
Nathalie Svensson, 46 år. Overlege i psykiatri ved Akademiska sjukhuset i Uppsala og medlem av Den nasjonale gjerningspersonprofilgruppen (GPP). Nathalie er skilt fra advokaten Håkan Svensson, og de har barna Tea, 9 år og Gabriel, 11 år. Håkan har flyttet sammen med sin personlige trener Tilde Corazon, 28 år, og sammen har de sønnen Victor på 3 måneder.

Estelle Ekman, 44 år. Nathalies lillesøster. Sykepleier ved den kirurgiske klinikken i Sundsvall.

Johan Axberg, 43 år. Sjef for kriminalpolitiet i Sundsvall og medlem av GPP. Samboer med TV-reporter Carolina Lind, 41 år. Sammen har de sønnen Alfred på 2 år og datteren Alma på 6 måneder.

Ingemar Granstam, 64 år. Leder for GPP. Seig, men ikke treg norrlänning. Han er kjent som «Hvalrossen» på grunn av sin størrelse, sin imponerende bart og sitt urokkelige engasjement for rettferdighet.

Angelica Hübinette, 55 år. Gruppens strenge og kompetente rettsmedisiner, alltid kledd i svart. Blir mer berørt av romantiske komedier enn av obduksjoner.

Tim Walter, 24 år. Teknologi- og dataekspert som har lettere for å huske tabeller enn å se folk i øynene.

Maria Sanchez, 35 år. Adoptert fra Peru. Knallhard etterforsker og feminist. I løpet av de 29 årene hun har bodd i Sverige, har hun fullført politiskolen, halvparten av jusstudiet og tatt to SM-sølv i taekwondo.


PROLOG

Jeg stirrer inn i mørket.

Det er ingen der. Har aldri vært det og kommer aldri til å være det.

Eller tar jeg feil? Jeg vil så gjerne ta feil.

Etter syv år i helvete er jeg klar til å dra teppet til side igjen. Jeg må gjøre det. Denne gangen vil publikum være større enn noen gang før.

Jeg smiler til speilet. Retter på parykken og fikser øyenbrynene. Jeg bestemmer meg etter nøye overveielse for smaragdgrønne kontaktlinser. Til tross for mangelen på følelse i fingertuppene setter jeg enkelt inn engangslinsene, blunker bort tårene og ser på meg selv igjen. Strekker ut hånden for å hilse og øve på tonefall og dialekt. Jeg er fornøyd med resultatet og tar noen selfies med mobiltelefonen. Ikke engang mine såkalte foreldre ville kjenne meg igjen. Det er selvfølgelig ikke bare på grunn av forkledningen og det perfekte skuespillet, men det vil forbli min hemmelighet. Jeg har utvidet repertoaret på en måte ingen kan forestille seg.

Tre timer igjen. Jeg er utålmodig, men må holde meg til planen. Jeg skal fullføre det jeg har påbegynt, og jeg skal ikke under noen omstendigheter bli tatt.

Det var nære på i kirken. Jeg var heldig som rakk fergen.

Foran meg ser jeg politimannens øyne i tåken. Hører skuddet og mitt vanvittige skrik.

Smerten jeg aldri blir kvitt.

Denne gangen tar jeg ingen sjanser. I hvert fall ikke i begynnelsen. Hvis jeg nok en gang blir stoppet før oppdraget mitt er fullført, vil jeg aldri tilgi meg selv.

Jeg løfter hendene mine og ser på de vansirede fingertuppene. Avtrykkene jeg ble født med, er nå like forvridde som sjelen min. Jeg kan fortsatt kjenne smerten etter at jeg brant fingrene på komfyren og så hvordan huden smeltet. Rett etterpå dyppet jeg fingertuppene i olje og brant meg nok en gang. Skriket skingrer i ørene som en evig tone i en umulig toneart. Selv om det har gått over en måned, kjenner jeg fortsatt lukten av brent kjøtt.

Men jeg måtte gjøre det. Etter drapet i kirken hadde jeg ikke tid til å tørke av fingeravtrykkene mine, og jeg antar at jeg står i politiets register. Har stått, korrigerer jeg meg selv og smiler skjevt.

Jeg er en annen nå. Det er definitivt og endelig denne gangen. Det er enkelt å skjule de smeltede fingertuppene. Det er utrolig hva man kan gjøre med lateks og sminke.

Forsiktig tar jeg av meg parykken, legger den på den femte stokken og går bort til vinduet. Smiler når jeg merker at jeg beveger meg som den nye karakteren min.

Ansiktet brenner av iver. Jeg lener pannen og håndflatene mot det kjølige vinduet. En svarttrost lander på taket utenfor. Den skarpe silhuetten er uvirkelig svart mot den kornblå himmelen – en dyster artefakt i den lyse sommermorgenen, like malplassert som meg.

Jeg knytter hendene og kjenner kraften. Planen er utspekulert, og den er genial. De siste ofrene vil møte døden på en måte de ikke forstår før det er for sent.

Jeg smiler bredt. Kinnene strammer seg. Har jeg øvd for mye på smilet mitt?

Intuitivt trekker jeg meg tilbake fra vinduet og lukker øynene, plutselig redd for meg selv.

Ta deg sammen! skriker galskapen.

Du klarer dette! Må klare det.

Jeg tvinger meg selv til å konsentrere meg.

Scenen er tom. En enkelt lyskaster lager en lyskjegle på de svarte treflisene.

Terningene ligger i lommen.

Det er på tide nå.

På tide at jeg gjør entré.

Kriminalinspektør Ingemar Granstam stirret på monitoren som viste hjerterytmen hans og en rekke andre ting han ikke forsto. Men blinket ikke det røde hjertet nederst i høyre hjørne uregelmessig? Og det neongrønne sikksakkmønsteret var også uvanlig taggete, var det ikke det? Det pep, suste og summet. Han innså at det var livet hans som ble målt og kontrollert. Det fikk ham ikke til å føle seg bedre.

Han holdt hendene over lakenet med gule kanter. De t var klissete av svette. Sengen var for hard og smal for hans hundre og tolv kilo, og hver gang han beveget seg, klaget madrassen.

Det banket på døren. En lyshåret, hvitkledd mann med et rødt stetoskop hengende rundt halsen presenterte seg som overlege Nordmark.

«Hvordan går det?» begynte han og så alvorlig på Granstam.

«Joda, smertene i brystet har i hvert fall avtatt.»

«Men hjertet slår fortsatt uregelmessig», konstaterte Nordmark og så på skjermen med en bekymret mine.

Granstam syntes han så det lille røde hjertet blinke raskere.

«Du har atrieflimmer», forklarte Nordmark. «Det var bra at du kom inn så raskt. Du er i trygge hender nå. Har du gjort noe spesielt i løpet av kvelden, noe som har stresset deg?»

«Det er travelt på jobben», svarte Granstam.

«Du er politi her i Kiruna, stemmer ikke det?»

«Ikke nå lenger. Nå jobber jeg i Stockholm. Jeg er bare hjemme for å besøke noen venner.»

«Jeg forstår. Hvis du knepper opp skjorten, skal jeg lytte til hjertet ditt.»

Granstam fiklet med knappene på den altfor trange pasientskjorten. Pølsefingrene var mer klønete enn vanlig, og svetten gjorde det ikke enklere. Legen klarte så vidt å sette seg på sengen etter at Granstam hadde flyttet seg så mye han kunne.

Stetoskopet var kjølig mot huden. Det føltes som om hjertet galopperte.

Doktor Nordmark så betenkt ut. Etter å ha lyttet på tre forskjellige steder la han vekk stetoskopet og ristet på de blonde lokkene sine.

«Akkurat som jeg trodde», sa han og så på Ingemar med et skarpt blikk.

«Hva mener du?» sa Ingemar.

«Vi må elektrokonvertere så raskt som mulig. Da har vi størst sjanse for å få hjertet til å slå normalt igjen.»

«Jeg forstår ikke. Hva betyr det?»

«Det skulle du nok gjerne visst?» smilte Nordmark og justerte en av pennene i brystlommen.

«Ja, det er klart. Hva mener du, egentlig?»

«Vi gir deg narkose her på rommet, gir deg et elektrisk sjokk, og når du våkner, slår hjertet som før igjen.»

«Unnskyld meg, men jeg tror jeg vil ha mer informasjon enn det.»

«Det kan du bare glemme.»

Et skjevt og muntert smil dukket opp i det karakterløse ansiktet. «Du har nok bekymringer på jobben.»

Stemmen ble plutselig hard som jern, men smilet ble hengende som en grimase.

«Tuller du?», utbrøt Granstam.

«Ikke i det hele tatt.»

Smilet ble erstattet av en iskald likegyldighet. Ingemar hevet øyenbrynene. Hadde medisinen gjort ham svimmel? Overlegens perfekte tannrad skinte i lyset fra lysstoffrøret. Så, som på et usynlig signal, tok han tak rundt Ingemars hals og begynte å presse.

Ingemar fikk panikk. Han fikk ikke puste.

Hva er det som skjer?

Han stirret legen rett inn i øynene, men det var ingen der. Det var som å se ned i en bunnløs råk i isen.

I desperasjon forsøkte han å kjempe mot de hvitkledde armene, han forsøkte å nå alarmknappen, han forsøkte å vri seg ut av sengen.

Han var sjanseløs.

Doktor Nordmark lo så det runget mot de nakne veggene og klemte enda hardere, tydelig opphisset av overtaket.

Granstam forsto.

Legen var ikke noen lege.

Det var mannen med de tusen ansikter som hadde kommet tilbake.

STOCKHOLM 6. JUNI

Et skrik skar gjennom luften. Det var hans egen stemme. Ingemar Granstam satte seg opp i sengen med blikket rettet mot tapetet på soverommet. Hendene klamret seg til lakenet. Hjertet hamret og svetten rant. Han kjente fortsatt grepet om halsen og pustet tungt, som om han ikke stolte på at han fikk luft.

Det hadde skjedd igjen.

De siste ukene hadde marerittene om Kameleonen kommet oftere. Det var den tiden på året. I dag var det syv år siden han så en av landets verste seriemordere forsvinne i tåken på Rostock-fergen.

Nettene før nasjonaldagen ble Granstam hvert år plaget av drømmer som var like djevelske som gjerningsmannen selv. Hver gang Kameleonen hadde nye forkledninger stolte Granstam hundre prosent på ham. Og hver gang ble han like overrasket over kvelertaket.

I år hadde drømmene vært verre enn vanlig.

Med et stønn flyttet Granstam de kraftige beina over sengekanten. Nok en gang tenkte han på ansiktet han hadde sett reflektert i vinduet i t-banevognen forrige uke. Granstam rakk ikke å reagere før mannen hadde gått av og forsvunnet blant pendlerne. Først da gikk det opp for ham at det var noe i mannens øyne han hadde sett før. Noe likegyldig og overlegent. Det var det samme forvrengte og vanvittige blikket han hadde møtt i tåken ved fergekaien i Trelleborg etter at Kameleonen, forkledd som prest, hadde fullført sitt tredje mord ved å kvele en mann som nettopp hadde mistet sin kone i en kirke i Malmö.

Granstam hadde vært minutter fra å arrestere ham. Han hadde stått på kaien da han trodde han så den falske presten rette en pistol mot ham. Han hadde avfyrt tjenestevåpenet sitt i selvforsvar. Sekunder senere hadde det svartkledde spøkelset forsvunnet i tåken med et skrik av galskap. Granstam visste ikke om det var i smerte eller triumf. Så forsvant mannen, som i media ble kalt Kameleonen, sporløst.

Det gikk ikke en dag uten at Granstam spurte seg hva han kunne ha gjort annerledes.

Han tok to sobril fra glasset på nattbordet. Snart var det slutt på pillene, og han måtte ydmyke seg med et nytt besøk hos politilegen.

Med skjelvende hånd tok han tak i det innrammede fotografiet han alltid hadde ved siden av seg når han sov. Bildet der de ble foreviget sammen for siste gang. I dag hadde det gått ett år og tretten dager.

Han, Iréne, Anna og Björn.

De sto på terrassen utenfor det toetasjes huset i Kiruna. Det hadde vært en av de kveldene det aldri ble mørkt. Selv om de ikke hadde gjort noe spesielt, bare spist og drukket og pratet, hadde de kommet nærmere hverandre enn på lenge. En uke senere hadde Iréne falt ned trappen og brukket nakken.

Han ble beskyldt for å ha dyttet henne. Han hadde vært beruset, og en nabo hadde hørt ham skrike.

Han hadde ringt etter ambulanse, og naboen hadde ringt politiet. Hans egne kolleger hadde etterforsket saken.

De neste månedene var et eneste stort mørke. Da han til slutt ble frikjent, følte han ingen glede, knapt nok lettelse. Mistanken om at han hadde dyttet Iréne, var der fortsatt. Ingen røyk uten ild, og han hadde faktisk brukket nesen på en voldtektsmann i sitt første år i politiet.

Noen ganger lurte han på om han faktisk hadde kommet borti henne. Sinnet og alkoholen gjorde minnene mer uklare enn han ville innrømme.

Til slutt måtte han forlate Kiruna. Han hadde motvillig flyttet inn i pendlerleiligheten ved siden av politihuset i hovedstaden. Han ville sannsynligvis bli her til han måtte pensjonere seg om tre år.

At kollegene i Kiruna tvilte på ham, var ille, at barna gjorde det samme, var en katastrofe. Nå som Björn hadde blåst hodet av seg med jaktgeværet, var det bare ham og Anna igjen. Likevel hadde hun bare nikket kaldt til ham i begravelsen. Ikke rart han måtte døyve smerten med piller og alkohol.

Kameleonens ansikt dukket igjen opp foran øynene hans. Blikket til den gale presten bak de runde brillene, den svarte gjenstanden i hånden og det røde fødselsmerket på kinnet.

Hadde skuddet truffet? Han hadde skutt lavt, så om han hadde truffet, var det nok i magen eller muligens lenger ned. Minnene var like uklare som tåken. Det hadde ikke vært blodspor på fergen, og kulen var ikke funnet. Den hadde sannsynligvis landet langt ute på havet.

Med en frysning tok han en ny slurk og la seg rett ut på det svette lakenet.

Etter en stund innså han at han ikke ville klare å sovne igjen. Han reiste seg og gikk bort til vinduet. Daggryet var knapt merkbart i sommernatten.

Granstam dro hånden over barten og så opp mot tårnet på rådhuset.

Hvis du kommer tilbake, tar jeg deg.

Denne gangen skal jeg ikke bomme.

Advokat Sophie Ceder puttet føttene i tøflene og knyttet beltet rundt Sturebadets luksuriøse kremfargede badekåpe. Endelig skulle hun få sin sårt tiltrengte massasje. Huden hennes lengtet etter å bli berørt, de anspente skuldrene etter å bli knadd myke, sjelen etter å glemme alle bekymringer i en time.

På vei ut av garderoben gikk hun forbi et speil, møtte blikket sitt og la en hårlokk fra det nyvaskede håret bak øret. Hun så fortsatt bra ut, selv om tiden tegnet stadig tydeligere rynker rundt øynene. Men hun ville ikke tenke på det nå, sa hun til seg selv, og tok trappen opp til spaavdelingen.

De siste månedene hadde arbeidet i firmaet blitt stadig mer krevende. Hun følte seg jaget av både sjefen og de ferske juristene, som gjerne jobbet åtti timer i uken og noen ganger var frekke nok til å stille spørsmål ved hennes kompetanse. Men det verste var oppdraget med å dekke over bankens hvitvasking av penger. Hvis hun var uheldig, kunne hun bli trukket med i fallet. Men sjefen hadde tvunget henne til å gjøre det. Det var bare å jobbe på. Det at hun måtte ta smertestillende mot spenningshodepine hver eneste dag, var hennes minste bekymring.

Hun nådde frem til avslapningsområdet. Lyset fra glasstaket ble reflektert i det blåskimrende bassenget. Det sildret harmonisk fra fontenen under den forgylte klokken på det romerske alteret midt i rommet. Hun fylte lungene med luft og senket skuldrene. Hun trakk badekåpen tettere rundt seg og kjente hvor myk den var, hvordan den omsluttet henne som en kokong mot omverdenen.

Henric hadde forstått hva hun trengte. Hun måtte ta vare på seg selv. Som om ikke stresset på kontoret var nok, var tenåringsguttene forferdelig bråkete når de for en gangs skyld var hjemme og ikke låste seg inne på rommet sitt.

Noen ganger var det som om hun ikke lenger kjente dem.

Albin og Jacob.

En gang mammas små gutter, nå halvveis voksne menn. De utviklet seg i et tempo de ikke hadde kontroll over – og det hadde i hvert fall ikke foreldrene. For å gjøre vondt verre var farens hjertesvikt blitt verre, og hun måtte besøke ham minst én gang om dagen. Legen hadde naturligvis fortalt henne at hun måtte ta bedre vare på seg selv for å unngå å bli utbrent. Det var flaks at i alle fall Julia var så harmonisk. Hun ble ikke engang stresset av å gå det siste året på videregående.

Men nå skal jeg bare tenke på meg selv en stund, tenkte Sophie, skjenket seg et glass mineralvann og forsynte seg av et av de glansede magasinene på marmorbenken. Etter massasjen skulle Henric spandere lunsj på Sturehof. Han hadde virkelig overgått seg selv, selv om det egentlig var hun som betalte.

Var det et forsøk på å blåse nytt liv i ekteskapet? Eller hadde han dårlig samvittighet? Hun ville aldri glemme da hun tok ham på fersken med den personlige treneren sin i boblebadet.

Hun hadde tatt hevn i det skjulte. Tinder var unektelig et univers av muligheter.

Hun satte seg godt til rette i en av hvilestolene. Bestemte meg for å bare kikke på bildene og kose seg. Hun leste nok på jobben, og litteratur ble konsumert i form av lydbøker i bilen mellom Djursholm og Stureplan.

«Sophie?»

Stemmen kom fra ingensteds. Hun åpnet øynene. Magasinet lå på magen hennes, og hun innså at hun hadde sovnet.

«Beklager hvis jeg vekket deg», sa den mørkhårede unge mannen med behagelig värmländsk aksent. Han var kledd i Sturebadet-uniform, hadde et velstelt fippskjegg, en elegant hestehale og så kjent ut når han smilte.

«Det stemmer», sa hun, trakk badekåpen sammen og reiste seg.

«Jeg heter Anders, og jeg er massøren din», sa han og bukket lett. Sophie svarte med et nikk og sitt fulle navn, som når hun hilste på en kunde.

«Beklager, jeg sovnet visst», la hun raskt til og smilte forlegent. Anders besvarte smilet med en kritthvit tanngard som matchet et par nesten unaturlig grønne iriser under velformede øyenbryn.

Nei, hun hadde ikke sett ham før. Eller hadde hun møtt ham på jobben?

«Du har bestilt en times klassisk massasje?»

«Det stemmer», svarte hun og fulgte etter ham til et av rommene. Han beveget seg smidig og hadde en god holdning. Og det var ikke noe galt med bakdelen heller, tillot hun seg å tenke med et smil.

Med en galant håndbevegelse viste han henne inn på behandlingsrommet. Takbelysningen var dempet, og tre stearinlys i vegglamper i forgylt messing kastet et behagelig lys.

«Du kan henge badekåpen din der», sa han og nikket mot en krok. «Jeg holder opp et håndkle, så du trenger ikke å være sjenert.»

Hun la seg ned på benken med ansiktet i det ovale hullet og justerte håndkleet over rumpa. Pustet inn den milde duften av lavendel og lyttet til den beroligende spamusikken.

«Har du fått massasje før?»

«Ja, men det er noen år siden.»

«Er det noen områder du vil at jeg skal fokusere på, noen steder du er spesielt anspent?»

Stemmen var like behagelig som musikken og duften. Hun kjente at hun slappet av og ble tung i kroppen.

«Skuldre og føtter, kanskje. Men det kjenner du vel?»

«Det er jobben min», svarte han, og hun skjønte at han smilte. «Er du frisk?»

«Ja.»

«Tar ingen medisiner?»

«Nei.»

Hun ville ikke nevne sovepillene. Hva kunne det bety for en massasje? Hadde hun vært i retten, ville hun ha protestert på spørsmålet. Hun skulle til å smile, men kantene på hullet stoppet det.

«Først bruker jeg hansker for å gi huden din en velgjørende peeling.»

«Ja, men ikke i ansiktet, vel?»

«Selvsagt ikke. Og hvis du ikke liker det, er det bare å si fra.»

Metodisk, med hender som var både myke og sterke, begynte han å massere ryggen hennes. Det rev godt i huden, men hanskene var mykere enn hun hadde forventet. Hun slappet av og sank dypere inn i seg selv. Noen ganger gjorde det så vondt at hun spente seg, men da lettet han straks på trykket til hun slappet av igjen. Deretter fortsatte han forsiktig til knutene på nærmest magisk vis ble løst opp. Blodet rant plutselig lett og raskt gjennom musklene, som en kildebekk som finner et uttørket elveleie.

Etter kanskje en halvtime ba han henne snu seg over på ryggen. Hun følte seg tung og svimmel. Før hun snudde seg, sjekket hun at han holdt håndkleet oppe. Hun strakte ryggen, ryggvirvel for ryggvirvel, fylte lungene med duften av lavendel og lot skuldrene og bekkenet synke dypt ned i benken. Dette var det deiligste hun hadde gjort på lenge. Han la et varmt, fuktig håndkle over øynene hennes og spurte om hun hadde det bra.

«Ja, det føles fantastisk. Jeg må gjøre dette oftere.»

«Høres som en god idé. Du kjennes veldig anspent.»

Da han var ferdig med bena og armene, masserte han nakken. Spenningshodepinen slapp sitt usynlige grep, og hun slappet av på en måte hun hadde glemt var mulig.

Da han gikk rundt benken og beveget hendene over halsen hennes, følte hun seg for første gang litt ubekvem.

Burde hun si ifra? Nei, hun ville ikke ødelegge stemningen. Dessuten måtte hun lære seg å la andre ta kontrollen. Hun jobbet med seg selv i noen sekunder, men da han nærmet seg halspulsåren i små sirkelbevegelser, snappet hun etter luft og lurte på hvordan hun skulle uttrykke seg for at han ikke skulle bli fornærmet. Det var tross alt hun som var kunden, og han hadde spurt henne flere ganger om alt var i orden. Og det var det ikke nå.

«Unnskyld …»

Hun ble avbrutt da han la hendene rundt halsen hennes.

Hun fikk ikke puste. Hun åpnet øynene, men så bare det hvite stoffet, prøvde å slå bort hendene hans og vred seg desperat. Grepet var fast som en skruestikke.

Hva i helvete er det han driver med?

Styrken i grepet hans etterlot ingen tvil.

Han prøvde å kvele henne.

Panikken spredte seg i kroppen som en sverm av bier. Hun forsøkte å kaste seg til siden, hun forsøkte å slå bort hendene hans, og hun forsøkte å skrike. Han var uendelig mye sterkere, og hun fikk ikke fram en lyd. Hvite prikker eksploderte i synsfeltet, og øynene hennes svulmet opp.

Hun prøvde å tenke logisk, prøvde å forstå hva som skjedde. Alt hun kom fram til, var at hun snart ville dø hvis han ikke slapp taket.

Hvorfor? Det må være en feil. Jeg vil ikke dø!

Håndkleet gled av ansiktet hennes, og hun så ham rett inn i øynene.

En lammende kulde, et fremmedartet mørke vellet opp i henne.

Hun svevde utenfor kroppen sin og så hvordan Albin, Jacob og Julia strakte ut hendene mot henne i et stille skrik.

Så ble alt svart.

UPPSALA

Nathalie Svensson gikk nedover den øde kulverten mot den psykiatriske akuttavdelingen. Hun var fornøyd med innsatsen. Mot alle odds hadde hun klart å roe ned den schizofrene mannen på avdeling 62 uten injeksjoner eller tvang. Da hun fikk alarmen, hadde tidligere major Henning Jonsson allerede smadret halve fellesrommet. Han var sint fordi ingen aksepterte at han var den rettmessige kongen av Sverige.

Da Nathalie ankom, hadde to av klinikkens eldste pleiere holdt Henning fast i isolasjonsrommet. Hun hadde tålmodig bekreftet både raseriet og vrangforestillingene hans. Etter et kvarter hadde han frivillig gått tilbake til rommet sitt og fotografiene av Carl XVI Gustaf, der han hadde limt inn sitt eget ansikt og endret navnet i bildeteksten til Henning XVI Jonsson. Nathalie hadde økt dosen med antipsykotika før hun dro tilbake til akuttmottaket, men hver eneste konflikt som kunne løses med ord, fikk henne til å føle at hun gjorde en god jobb. Og Henning ville forhåpentlig føle seg bedre hvis hun hjalp ham tilbake til virkeligheten med forsiktige skritt.

Lyden av skoene ga et uhyggelig ekko i kulverten, som så ut til å bli lengre for hver gang hun gikk der. Det var ingenting å feste blikket på, bare nakne vegger, et gråblått steingulv og et hvitt, vibrerende lys fra lysstoffrørene som visket ut alle konturer, som et preludium til noe som aldri skjer.

Det suste i et av rørene i taket, der rørposten fortsatt gikk til tross for all høyteknologien som var kommet til.

Da lyden døde ut, hørte hun skritt som nærmet seg bakfra. Hun satte opp farten og kastet et blikk over skulderen, slik hun hadde gjort så mange ganger før.

Det var selvfølgelig ingen der, bare følelsen av at en person kom inn og gikk i ett med veggen – noe hun visste bare eksisterte i hennes eget hode. Selv om hun hadde gått i terapi for å bli kvitt paranoiaen – som hadde fulgt henne siden hun ble forfulgt av en pasient – kom vrangforestillingen tilbake igjen og igjen. Nå var den sterkere enn før. Selv om hun visste at det var dumt, snudde hun seg igjen. Det tomme hvite beroliget henne med samme stumme hån som alltid, men bekymringen ble hengende. Hun følte seg iakttatt, som om noen snek seg innpå henne.

For å skifte fokus fant hun frem mobiltelefonen fra jakkelommen.

Ikke noe nytt på skjermen. Klokken var halv to, og det ble ikke noen lunsj i dag heller. Det var like greit. En av fordelene med vaktene var at hun som regel bare hadde tid til en frukt og en kopp kaffe. Til tross for at hun både jogget og trente mer enn vanlig etter at moren døde, hadde hun lagt på seg tre og et halvt kilo. Skyldfølelsen over at hun ikke hadde sagt ja til å donere en del av leveren sin, plaget henne døgnet rundt. Nå trøstespiste hun til og med om natten, men ingenting hjalp mot selvbebreidelsene.

Ta deg sammen, Nathalie, sa hun til seg selv og slo seg tre ganger på utsiden av låret – noe hun gjorde stadig oftere. Hun ville ikke høre på de anklagende stemmene, de var urettferdige og falske. Moren hennes hadde ødelagt leveren sin med alkohol og sviktet Nathalie flere ganger enn hun kunne telle.

Det fikk bli kaffe og en banan mens hun leste seg opp på den neste pasienten. Det var nesten ti stykker som ventet, og hun ville ha fullt opp til hun var ferdig klokken fire. I dag måtte hun komme seg av gårde i tide for å rekke toget til Stockholm. Klokken seks skulle hun møte den deprimerte tannlegen i leiligheten på Östermalm som hun hadde kjøpt for arven etter moren og innredet til privatpraksis.

Hun hadde lenge følt et behov for å ta imot pasienter med såkalte «hverdagslidelser». Da en ettromsleilighet ble ledig i huset hun bodde i på Hantverkargatan, hadde hun slått til med samme besluttsomhet som når hun handlet klær. Hun tok imot pasienter to kvelder i uken og av og til i helgene. Det var en mulighet for å utvikle seg faglig. Leiligheten var også en god investering for Tea og Gabriel, selv om det tok mange år før de ville forlate redet, eller rettere sagt redene – ett hos henne og ett hos Håkan.

Hun følte et savn. Så for seg Gabriel og Tea vinke farvel på søndag og løpe mot Håkan, Tilde og halvbroren Victor, utenfor huset i Kåbo.

Det var en lettelse å bli skilt fra Håkan, men desto mer smertefullt å ikke ha barna hos seg hver dag. Det som gjorde mest vondt, var at nå, etter at Håkan og Tilde hadde fått Victor, ville Tea og Gabriel heller være sammen med dem. Det hjalp ikke at Tilde tok med barna på alt fra klatrevegg til laserspill og taekwondo.

Nathalie bet tennene sammen og fortsatte fremover, skritt for skritt. Da hun endelig nådde trappen opp til akuttmottaket, kom det en tekstmelding.

Den var fra Johan.


Hei, Nathalie! Jeg vil ikke mase, men jeg er i Uppsala og vil gjerne treffe deg. Jeg har noe å fortelle.



Hun la vekk telefonen. Etter saken med skytteren hadde Johan forklart at de bare kunne være venner og at han hadde tenkt å bli hos familien i Sundsvall. Kvelden før hadde han elsket med henne som om han virkelig elsket henne. Tre ganger. Etter å ha tenkt seg nøye om hadde hun tatt mot til seg og sagt at hun ville at de skulle leve sammen.

Johans svar hadde truffet henne som en bøtte isvann. Hun frøs fortsatt innvendig når hun tenkte på det. Han hadde tydeligvis bare vært ute etter kroppen hennes. Det var ikke greit. I løpet av de siste to månedene og tretten dagene hadde hun unnlatt å svare når han ringte og sendte meldinger. Hun hadde fokusert på barna, jobben og dating – via Tinder og på byen. Hun hadde ingen problemer med å finne menn, og hvis ikke Johan ville ha noe mer, var det greit.

Men hun lurte likevel på hva det var han ville. I de siste ukene hadde han tatt kontakt stadig oftere. Antagelig hadde han nok en gang gått lei av Carolina og familielivet. Nå var han i byen for å delta på en disputas med bestevennen Erik Jensen, som har begynt å date Estelle, lillesøsteren til Nathalie. Johan følte seg sikkert ensom og ville ha det litt gøy.

Det kunne han bare glemme.

Da hun kom inn i venteområdet på akuttmottaket og så hvem som snakket med Lisa i døren, ble hun overrasket.
 
Hva gjorde han her?

